b'\n_START_ARTICLE_\nGiacomo della Porta\n_START_SECTION_\n\xc5\xbdivot i djelo\n_START_PARAGRAPH_\nGiacomo della Porta ro\xc4\x91en je u obitelji tradicionalnih lombardijskih graditelja i klesara - comacina. Zanatu se u\xc4\x8dio kod ujka Bartolomea u Genovi, zajedno su se preselili u Rim i uklju\xc4\x8dili se u krug suradnika i pomo\xc4\x87nika Michelangela Buonarrotija, te kasnije Jacopa da Vignole. Suradnja sa ta dva velikana arhitekture i umjetnosti presudno je utjecala na Della Portin umjetni\xc4\x8dki razvoj._NEWLINE_Nakon 1563. Della Porta je preuzeo izvo\xc4\x91enje obnove Campidoglia po Michelangelovim nacrtima, on je zavr\xc5\xa1io po svojim nacrtima pro\xc4\x8delje na Palazzo Senatorio (zajedno s Girolamom Rainaldijem) i cordonate (stube) koje vode do Piazze del Campidoglio._NEWLINE_Nakon smrti Vignole 1573., Della Porta je preuzeo gradnju slavne jezuitske crkve Il Gesu, obrasca za sve kasnije barokne crkve isusova\xc4\x8dkog reda, nakon 1584. godine izmjenio je i dovr\xc5\xa1io pro\xc4\x8delje po vlastitim nacrtima._NEWLINE_Od 1573. godine bio je zadu\xc5\xbeen za izgradnju Bazilike Sv. Petra, on je u suradnji s Domenicom Fontana, zavr\xc5\xa1io Michelangelovu kupolu izme\xc4\x91u 1588.-1590. godine._NEWLINE_Giacomo della Porta sudjelovao je u gradnji i zavr\xc5\xa1io brojne rimske fontane iz 16. stolje\xc4\x87a, izme\xc4\x91u ostalog radio je na Fontani na Piazza del Popolo, Neptunovoj fontani i Fontani del Moro na Piazza Navona.'